প্রত্যেকদিন প্র্যাক্টিসের পর তাঁকে আলাদাভাবে দূরপাল্লার শট নেওয়ার বিশেষ অনুশীলন করিয়ে থাকেন জিনেদিন জিদান। রবিবার সেই প্র্যাক্টিসের সুফল পেল রিয়াল মাদ্রিদ। ম্যাচের ৮৫ মিনিটে ২০ গজ দূর থেকে লুকা মড্রিচের ডানপায়ের জোরাল ভলি স্বস্তি ফিরিয়ে আনল বের্নাবাউ জনতার। গ্রানাদাকে ২-১ গোলে হারিয়ে লা লিগা জয়ের দৌড়ে নিজেদের সম্ভাবনা বাঁচিয়ে রাখল রিয়াল মাদ্রিদ। ম্যাচের পর ম্যানেজার জিদানের মুখেও তৃপ্তির হাসি। তিনি বলেছেন, ‘‘মড্রিচের শটই আমাদের তিন পয়েন্ট এলে দিল! এই কারণে আমি ওকে প্র্যাক্টিসে আরও বেশি করে দূরপাল্লার শট নেওয়ার পরামর্শ দিয়ে থাকি।’’
লা লিগা খেতাবি দৌড়ে এখনও পর্যন্ত এক ম্যাচ কম খেলে অপ্রতিরোধ্য গতিতে ছুটছে লুইস এনরিকের বার্সেলোনা। সেই গতির সঙ্গে পাল্লা দিতে রবিবার অ্যাওয়ে ম্যাচে গ্রানাদার বিরুদ্ধে শুরু থেকে আক্রমণাত্মক ছিল রিয়াল মাদ্রিদও। ৩০ মিনিটে করিম বেঞ্জেমার গোলে এগিয়েও যায় রিয়াল। কিন্তু ৬০ মিনিটে ইউসুফ এল আরাবি-র গোলে ম্যাচে সমতা ফেরায় গ্রানাদা। তার পরেই চাপে পড়ে যায় রিয়াল। পুরো সময় মাঠে থাকলেও গোল পাননি ক্রিশ্চিয়ানো রোনাল্ডো। যদিও এই কষ্টার্জিত জয় নিয়ে হতাশ হচ্ছেন না জিদান। তিনি বলেছেন, ‘‘নিজের অভিজ্ঞতা থেকে বলতে পারি, লা লিগায় গ্রানাদার মতো ছোট দলগুলি বরাবর বড় দলগুলির সামনে বাধা তৈরি করেছে। তাই একটু বেশি লড়াই করতে হয়েছে। তবে দলের লড়াকু মানসিকতা তৃপ্তি দিয়েছে।’’
আগামী সপ্তাহে চ্যাম্পিয়ন্স লিগের প্রি কোয়ার্টার ফাইনালে রিয়াল মাদ্রিদ খেলবে এএস রোমা’র বিরুদ্ধে। জিদান জানিয়েছেন, সেই ম্যাচের জন্য দলকে তৈরি করতে চান। তিনি বলেছেন, ‘‘চ্যাম্পিয়ন্স লিগে সমস্ত ম্যাচই কঠিন। তবে আমরাও তার জন্য নিজেদের তৈরি রাখব।’’